Neuvoston päätöslauselma,

annettu 8 päivänä lokakuuta 2001,

osallisuudesta tietoyhteiskuntaan - tietoyhteiskunnan mahdollisuuksien hyväksikäyttö yhteiskunnallisen osallisuuden kannalta

(2001/C 292/02)

EUROOPAN UNIONIN NEUVOSTO:

(1) PALAUTTAA MIELIIN, että yhteisön tehtäviin kuuluvat kaikkialla yhteisössä korkean työllisyystason ja sosiaalisen suojelun tason edistäminen, elintason ja elämän laadun kohottaminen sekä taloudellinen ja sosiaalinen yhteenkuuluvuus,

(2) PALAUTTAA MIELIIN neuvoston ja neuvostossa 17 päivänä joulukuuta 1999 kokoontuneiden jäsenvaltioiden hallitusten edustajien päätöslauselman tietoyhteiskunnan työllisyys- ja sosiaalisista näkökohdista(1),

(3) PALAUTTAA MIELIIN, että Lissabonissa 23 ja 24 päivänä maaliskuuta 2000 pidetyssä ylimääräisessä Eurooppa-neuvoston kokouksessa tavoitteeksi asetettiin tietoyhteiskunta kaikille,

(4) PALAUTTAA MIELIIN, että yksi Nizzassa 7-9 päivänä joulukuuta 2000 pidetyn Eurooppa-neuvoston hyväksymistä köyhyyden ja sosiaalisen syrjäytymisen vastaisia toimia koskevista tavoitteista oli pyrkiä täysimääräisesti hyödyntämään tietämykseen perustuvan yhteiskunnan ja uuden tieto- ja viestintätekniikan mahdollisuuksia ja antamaan kaikille tasavertaiset osallistumismahdollisuudet erityisesti vammaisten tarpeet huomioon ottaen,

(5) PALAUTTAA MIELIIN, että Euroopan työllisyyspolitiikan suuntaviivojen avaintekijä on tietämykseen perustuvan yhteiskunnan edistäminen ja erityisesti että niissä korostetaan kaikkien kansalaisten mahdollisuuksia opiskella tietotekniikkaa hyödyntäen, huono-osaisten tarpeiden erityistä huomioon ottamista ja tietämykseen perustuvan yhteiskunnan työllisyysmahdollisuuksien hyväksikäyttöä sekä kehotetaan työmarkkinaosapuolia määrittelemään edellytykset, joilla kaikille työntekijöille annetaan mahdollisuus hankkia digitaalinen lukutaito,

(6) PALAUTTAA MIELIIN, että helmikuussa 2000 annetussa komission tiedonannossa "Työllisyysstrategiat tietoyhteiskunnassa" korostettiin tietoyhteiskunnan mahdollisuuksia kaikkien kansalaisten elin- ja työolojen parantamisessa, ja TOTEAA, että esimerkiksi yhteisön taloudellista kehitystä, teknologian siirtoa ja kestävää kehitystä koskevilla aloilla hankituista aiemmista kokemuksista voidaan oppia,

(7) PALAUTTAA MIELIIN, että Luulajassa 16 päivänä helmikuuta 2001 pidetyssä työ- ja televiestintäministerien epävirallisessa yhteiskokouksessa korostettiin tieto- ja viestintätekniikan asemaa Euroopan kasvun ja työllisyyden moottorina sekä tarvetta vähentää tieto- ja viestintäteknisten taitojen puutetta sekä lisätä digitaalista lukutaitoa, ja TOTEAA, että työttömille on luotava mahdollisuudet hyödyntää työllistymismahdollisuuksia opettamalla heille asianmukaisia tieto- ja viestintäteknisiä taitoja,

(8) PALAUTTAA MIELIIN, että työmarkkinaosapuolilla ja valtioista riippumattomilla järjestöillä on keskeinen asema tietotekniikkataitojen puutteen vähentämisessä kannustamalla kaikkien osallistumista tietämykseen perustuvaan yhteiskuntaan ja hyödyntämällä tästä seuraavia mahdollisuuksia, erityisesti työpaikkoja ja ammattipätevyyttä,

(9) PALAUTTAA MIELIIN, että Feirassa 19 ja 20 päivänä kesäkuuta 2000 pidetyssä Eurooppa-neuvostossa hyväksytyn "eEurope-toimintasuunnitelman 2002" päätavoite on luoda kaikille mahdollisuus osallistua tietotalouteen ja koordinoida erityisesti tietoyhteiskunnasta syrjäytymisen estämiseen tähtääviä politiikkoja entistä tehokkaammin Euroopan tasolla,

(10) PALAUTTAA MIELIIN, että Tukholmassa 23 ja 24 päivänä maaliskuuta 2001 pidetylle Eurooppa-neuvostolle toimitetussa komission tiedonannossa "eEurope 2002 - vaikutukset ja painopisteet" korostettiin tietoyhteiskuntaan osallistamisen ensisijaisuutta ja pyydettiin tietoyhteiskunnan työllisyys- ja yhteiskuntapoliittisia näkökohtia tarkastelevaa korkean tason työryhmää (ESDIS) laatimaan yhteiskunnallista osallisuutta edistävän prosessin tukemiseksi raportti tietoyhteiskuntaan osallistamisesta vuoden 2001 loppuun mennessä digitaaliajasta syrjäytymisen ehkäisyä koskevien toimien yhteensovittamiseksi Euroopassa,

(11) TOTEAA, että raportti on toimitettu komission yksiköiden valmisteluasiakirjana "Osallisuus tietoyhteiskuntaan - tietoyhteiskunnan mahdollisuudet yhteiskunnallisen osallisuuden kannalta Euroopassa", joka perustuu Eurobarometri-selvitykseen ja korkean tason ESDIS-työryhmässä olevien jäsenvaltioiden edustajien laajaan tietojenvaihtoon käytössä olevista toimintalinjoista; raportissa esitellään tietoyhteiskuntaan osallistumisen esteitä ja politiikan aloja, joilla huono-osaisten osallisuutta tietoyhteiskuntaan voitaisiin tehostaa, ja varmistetaan paikalliseen talouteen täysin integroidun teknologian tehokas ja kestävä käyttö,

(12) OTTAA HUOMIOON suositukset, jotka korkean tason ESDIS-työryhmä teki tämän analyysin pohjalta,

KEHOTTAA JÄSENVALTIOITA:

I hyödyntämään tietoyhteiskunnan huono-osaisille tarjoamia mahdollisuuksia seuraavasti

1. Tarjonta profiloidaan kysyntää vastaavaksi edistämällä asianmukaisia verkkosisältöjä ja -palveluja, jotka ovat ymmärrettäviä ja kaikkien, myös vammaisten ja muiden erityistarpeita omaavien saatavilla ja joiden käyttäjäystävällisyys tarkistetaan säännöllisesti, sekä erityisesti kohdennettuja verkkopalveluja sellaisille aloille kuin sosiaalinen suojelu, työllisyys, koulutus, terveys, asuminen ja oikeus, siten että tärkeimpiin julkispalveluihin tarjotaan tarvittaessa edelleen pääsy muutoinkin kuin verkossa.

2. Paikallisia yhteisöjä kannustetaan tukemalla taloudellisesti ja teknisesti verkkopalvelujen ja verkkojen kehittämistä erityisesti epäedullisimmissa kaupunkiympäristöissä ja huono-osaisilla maa- ja syrjäseuduilla, siten että näiden alueiden tarpeita painotetaan sähköisessä hallinnossa.

3. Toteutetaan yhdessä työmarkkinaosapuolten kanssa työllistymismahdollisuuksia tieto- ja viestintätekniikan alalla työllisyyden suuntaviivojen puitteissa ja erityisesti

a) tarjoamalla työttömille ja työelämän ulkopuolella oleville henkilöille, syrjäytymisuhan alaisille työntekijöille, mukaan lukien vanhemmat työntekijät, ja vammaisille heidän yksilöllisiä tarpeitaan ja työllistymisvaatimuksiaan vastaavaa tieto- ja viestintäteknistä sekä muuta koulutusta ja kannustamalla hankkimaan tieto- ja viestintätekniikan perustaidoista todistus kuten eurooppalainen tietokoneen ajokortti (ECDL) ja järjestämällä muuntokoulutusta tieto- ja viestintätekniikan tai sähköisen kaupankäynnin alalla;

b) edistämällä etätyöskentelyä ja verkon kautta tapahtuvaa työhönottoa.

II poistamaan tietoyhteiskunnan esteet seuraavasti

1. Lisätään tietoisuutta tietoyhteiskunnan mahdollisuuksista ja haasteista erityisesti tekniikkaa vierastavien ihmisten, myös vanhusten parissa sekä yhteisöissä, joita uhkaa digitaaliajasta syrjäytyminen, sekä saatetaan tieto- ja viestintätekniikan tuottajat, tiedon tuottajat, työmarkkinaosapuolet ja poliittiset toimijat tietoisiksi huono-osaisten erityistarpeista tieto- ja viestintäteknisten laitteiden, online-sisällön ja tietoyhteiskunnan työpaikkojen suhteen.

2. Mahdollistetaan tieto- ja viestintätekniikan käyttö kohtuuhintaan esimerkiksi:

a) tukemalla kaikille paikkakunnille perustettavia helppokäyttöisiä julkisia Internet-palvelupisteitä, jotka voisivat tarjota mahdollisuuden maksuttomaan Internetin käyttöön, tarjota tilat paikan päällä tapahtuvaa koulutusta varten ja sijaita sellaisessa paikassa, että ne ovat huono-osaisten ulottuvilla ja että vammaiset pääsevät niihin;

b) toteuttamalla kohdennetusti toimia, joiden tarkoituksena on kannustaa huono-osaisia hankkimaan ja käyttämään tieto- ja viestintätekniikkaa;

c) kehittämällä tieto- ja viestintäteknistä infrastruktuuria syrjäisillä ja haja-asutusalueilla;

d) hyödyntämällä muiden teknisten järjestelmien, kuten matkaviestinnän tai digitaalisen television, tarjoamia mahdollisuuksia tietoyhteiskuntaan osallistamiseksi.

3. Edistetään digitaalista lukutaitoa, koska se on yksi täysivaltaisen yhteiskuntaan osallistumisen osatekijöistä ja koska se soveltuu erilaisiin oppimistarpeisiin, ja kehitetään tietotekniikkaa hyödyntävien opintokeskusten verkostoja erityisesti huono-osaisten käyttöön.

4. Poistetaan tekniset esteet, jotka estävät eriasteisia vammaisia hyödyntämästä tieto- ja viestintäteknisiä laitteita ja www-sisältöjä, asiaan liittyvin eEurope-toimin, joiden toteuttamista valvoo verkkopalvelujen käytettävyyttä käsittelevä asiantuntijaryhmä.

5. Tuetaan sellaisten erityisohjelmistojen kehittämistä, jotka soveltuvat huono-osaisten ryhmien erityistarpeisiin.

III tukemaan kaikkien sidosryhmien välistä yhteistyötä alueellista ja paikallista ulottuvuutta korostaen seuraavasti:

1. Kehitetään edellä mainittuja, tietoyhteiskuntaan osallistumista edistäviä toimenpiteitä olennaisena osana sosiaalisen syrjäytymisen torjuntaa kaikilla asiaan liittyvillä politiikan aloilla.

2. Tuetaan alueellisten ja paikallisten toimijoiden, työmarkkinaosapuolten ja kansalaisyhteiskunnan järjestöjen keskeistä asemaa mukaan lukien niiden tiedon ja sisällön tuottaminen, ulotetaan aktiivisesti uudesta teknologiasta saatu etu koskemaan laajempaa yhteisöä ja hyödynnetään täysimääräisesti julkisen ja yksityisen sektorin yhteistyötä.

3. Otetaan asianmukaisesti huomioon digitaaliajasta syrjäytymisen eri asteet jäsenvaltioissa, alueilla ja paikkakunnilla, ja käsitellään asianmukaisesti erilaisten huono-osaisten ryhmien tarpeita.

4. Otetaan sukupuolten tasa-arvokysymys huomioon kaikissa tietoyhteiskuntaan osallistumista tukevissa politiikoissa edistämällä erityisesti sitä, että naiset hyödyntäisivät tietoyhteiskunnan tarjoamia koulutus- ja työmahdollisuuksia.

5. Tuetaan tietoyhteiskuntaan osallistumista edistäviä toimenpiteitä soveltuvilta osin rakennerahastoista, erityisesti Euroopan sosiaalirahastosta,

KEHOTTAA KOMISSIOTA:

1. ottamaan täysimääräisesti huomioon tietoyhteiskuntaan osallistamiseen liittyvät haasteet ja mahdollisuudet sosiaalista osallisuutta koskevan strategian edelleen kehittämiseksi esimerkiksi avoimen koordinointimenetelmän avulla Euroopan tasolla;

2. tukemaan sitä, että tietoyhteiskuntaan liittyviä mahdollisuuksia työn tarjoamiseksi työttömille hyödynnettäisiin nykyistä paremmin Euroopan työllisyysstrategian yhteydessä;

3. edistämään soveltuvilta osin tietoyhteiskuntaa koskevia toimenpiteitä rakennerahastojen ja erityisesti Euroopan sosiaalirahaston puitteissa sekä muissa asiaan liittyvissä yhteisön toimintaohjelmissa ottaen kuitenkin huomioon muut painopistealueet;

4. yhteistoiminnassa tietoyhteiskunnan sosiaalisia ja työllisyysnäkökohtia (ESDIS) käsittelevän korkean tason työryhmän kanssa valvomaan ja arvioimaan työllisyyttä ja sosiaalista osallisuutta koskevien strategioiden puitteissa, miten tietoyhteiskuntaan osallistamista edistävien politiikkojen tosiasiallisessa koordinoinnissa on edistytty, ja raportoimaan tästä yhteisessä työllisyysraportissa sekä sosiaalisen syrjäytymisen ja köyhyyden torjuntaa koskevassa tiivistelmäraportissa.

Tehty Luxemburgissa 8 päivänä lokakuuta 2001.

(1) EYVL C 8, 12.1.2000, s. 1.